**РЕПУБЛИКА СРПСКА**

**НАРОДНА СКУПШТИНА**

***Клуб посланика СНСД***

***Клуб посланика ДНС-СРС***

***Клуб посланика СП***

***Клуб посланика СДС-К***

***Илија Стеванчевић, независни посланик***

**З А К Љ У Ч Ц И**

**у вези Усмене информације министра унутрашњих послова Републике Српске о активностима СИПЕ у општини Нови Град и закључцима Владе Републике Српске**

1. Народна скупштина Републике Српске потврђује да је данашњом акцијом Агенције за истраге и заштиту БиХ (СИПА) у Новом Граду, а која се односи на ненајављени претрес објеката полицијске станице и локалне самоуправе (општине), дошло до тешког кршења Устава Републике Српске и Устава БиХ и законā Републике Српске, те непотребног угрожавања интегритета Министарства унутрашњих послова Републике Српске и узнемиравања грађана и јавности у цјелини.
2. Народна скупштина Републике Српске даје потупну подршку закључцима Владе Републике Српске у вези са њеном оцјеном о неуставном и незаконитом поступању СИПЕ на подручју општине Нови Град.
3. Народна скупштина Републике Српске оцјењује да је основни услов за даљу сарадњу органа и институција БиХ и Републике Српске провођење уставних надлежности и међусобна координација органа и иниституција надлежних за обезбјеђивање и провођење владавине права, уставности и законитости.
4. Народна скупштина Републике Српске позива представнике Републике Српске у органима и институцијама на нивоу БиХ да одмах спријече даље доношење било којих одлука којима се угрожава уставни интегритет, идентитет и субјективитет Републике Српске, као државотворне јединице Босне и Херцеговине.
5. Народна скупштина Републике Српске захтијева од органа и институција Републике Српске да у случају кршења уставних надлежности Републике Српске од стране органа и институција Босне и Херцеговине одмах предузму све мјере и активности у оквиру уставних и законских права и одговорности Републике Српске.
6. Народна скупштина Републике Српске позива грађане, јавна гласила и укупну јавност да обезбиједе мирно и уздржано понашање и пруже подршку свим мјерама и активностима које ће донијети органи и институције Републике Српске поводом догађаја у општини Нови Град.

**ПРЕДСЈЕДНИК КЛУБА ПОСЛАНИКА СНСД**

***Радован Вишковић***

**ПРЕДСЈЕДНИК КЛУБА ПОСЛАНИКА ДНС-СРС**

***Споменка Стевановић***

**ПРЕДСЈЕДНИК КЛУБА ПОСЛАНИКА СП**

***Слободан Протић***

**ПРЕДСЈЕДНИК КЛУБА ПОСЛАНИКА СДС-К**

***Дарко Бањац***

**НЕЗАВИСНИ ПОСЛАНИК**

***Илија Стеванчевић***